ગેસ્ટાપોએ એ સૂટકેસો જોવાની માગણી કરી, અને ઓસ્કર તેમને પોતાના એપાર્ટમેન્ટમાં લઈ ગયો. શ્રીમતી એમિલી શિન્ડલર સાથે ઓસ્કરે બ્યુરો ‘વી’ના માણસોની ઔપચારિક ઓળખાણ કરાવી. પછી એ સૂટકેસ લઈ આવ્યો અને તેમની સામે ખોલી બતાવી. સૂટકેસોમાં એમોનના સિવિલિઅન પોશાકો હતા, અને ભૂતકાળમાં એમોન જ્યારે દૂબળો-પાતળો એસએસનો સૈનિક હતો ત્યારના જૂના લશ્કરી ગણવેશ હતા. સૂટકેસ ચકાસીને તેમાંથી કંઈ જ ન મળતાં ગેસ્ટાપોએ ઓસ્કરની ધરપકડ કરી.